KLASA: 034-06/24-01/43

URBROJ: 711-02-01/07-2024-04

Zagreb, 4. listopada 2024.

**SANDRA VUKETIĆ**

pročelnica Upravnog odjela za pravne i opće poslove Grada Križevaca

**Predmet: očitovanje na zahtjev podnositeljice Sandre Vuketić**

 - daje se

Povjerenstvo za odlučivanje o sukobu interesa (dalje: Povjerenstvo) je 20. rujna 2024. zaprimilo zahtjev za davanjem očitovanja koje je podnijela podnositeljica Sandra Vuketić, pročelnica Upravnog odjela za pravne i opće poslove Grada Križevaca.

U podnesenom zahtjevu podnositeljica moli očitovanje Povjerenstva oko imenovanja direktora u novoosnovanom trgovačkom društvu Križevci energija d.o.o. kojeg je 100%-tni vlasnik Grad Križevci. Podnositeljica pita je li protivno odredbama Zakona o sprječavanju sukoba interesa imenovanje osobe koja je zaposlena kao službenik u upravnom odjelu Gradske uprave Grada Križevaca ako bi i nadalje ostala zaposlena na istom radnom mjestu, a dužnost direktora u društvu Križevci energija d.o.o. bi obavljala volonterski.

Povjerenstvo je 30. rujna 2024., u svrhu davanja potpunog očitovanja, od podnositeljice zatražilo dostavu podatka o tome na kojem je radnom mjestu zaposlen službenik u upravnom odjelu Gradske uprave Grada Križevaca koji bi volonterski obnašao dužnost direktora u navedenom trgovačkom društvu, a na kojeg se službenika odnosi zahtjev podnositeljice.

Podnositeljica je na navedeno traženje Povjerenstva odgovorila 30. rujna 2024. navodeći da se u konkretnom slučaju radi o službenici raspoređenoj u Grad Križevce, Upravni odjel za gospodarstvo, financije, EU fondove i javnu nabavu Grada Križevaca na radno mjesto viši savjetnik za gospodarstvo, na neodređeno vrijeme.

Zahtjev u ovom predmetu podnesen je od strane osobe koja nije obveznik Zakona o sprječavanju sukoba interesa (“Narodne novine“, broj 143/21. i 36/24., dalje: ZSSI) u smislu članka 3. tog Zakona, ali se sadržaj zahtjeva odnosi na tumačenje odredbe ZSSI-a. Stoga Povjerenstvo, povodom podnesenog zahtjeva podnositeljice, na temelju članka 32. stavka 1. podstavka 3. ZSSI-a, na 61. sjednici održanoj 4. listopada 2024., podnositeljici daje očitovanje kako slijedi.

Uvidom u sudski registar Trgovačkog suda u Bjelovaru za trgovačko društvo Križevci energija d.o.o. utvrđeno je da je jedini član tog društva Grad Križevci, a koje društvo zastupa direktor.

Člankom 3. stavkom 1. točkom 40. ZSSI-a propisano je da su obveznici, u smislu toga Zakona, predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave pa je stoga direktor društva Križevci energija d.o.o. obveznik ZSSI-a te je dužan postupati u skladu s njegovim odredbama.

Člankom 17. stavkom 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti, dok je stavkom 4. istog članka propisano da su obveznici primitke iz stavaka 2. i 3. toga članka obvezni prijaviti Povjerenstvu.

Povjerenstvo stoga ukazuje da bi obveznica mogla s istodobnim volonterskim obnašanjem dužnosti direktorice trgovačkog društva Križevci energija d.o.o., uz primanje volonterske naknade, i dalje obavljati druge poslove kao službenica u Upravnom odjelu za gospodarstvo, financije, EU fondove i javnu nabavu Grada Križevaca u smislu redovitog i stalnog zanimanja, a ako bi dužnost direktorice obnašala profesionalno, dužna je pribaviti prethodno odobrenje Povjerenstva iz citiranog članka 17. stavka 2. ZSSI-a. Prihode koje stječe od obavljanja poslova službenice ista je, temeljem članka 17. stavka 4. ZSSI-a, dužna navesti u imovinskoj kartici (rubrika „Podaci o plaći ostvarenoj kod drugog poslodavca“), kao i podatke o volonterskoj naknadi koji se unose u rubriku predviđenu za primanja na mjesečnoj razini od dužnosti za koju se podnosi imovinska kartica.

Povjerenstvo ističe da se u slučaju volonterskog obnašanja dužnosti direktorice trgovačkog društva Križevci energija d.o.o. na obveznicu ne primjenjuje ograničenje iz članka 17. stavka 2. ZSSI-a, slijedom čega ista može, uz obnašanje dužnosti direktorice, obavljati i poslove službenice u Gradu Križevcima te za to primati plaću.

S tim u vezi Povjerenstvo navodi da je člankom 7. točkom d) ZSSI-a propisano da je obveznicima toga Zakona zabranjeno primiti dodatnu naknadu za poslove obnašanja javnih dužnosti, a kako je to navedeno i u Smjernici Povjerenstva broj: 711-I-134-R-34/22-01-17 od 31. siječnja 2022., tako da je primanje takve naknade zabranjeno i direktorici trgovačkog društva Križevci energija d.o.o. Međutim, navedenu naknadu ista može primiti povodom obavljanja poslova službenice u Upravnom odjelu Grada Križevaca jer isti primici u tom slučaju ne bi bili primljeni povodom obnašanja javne dužnosti direktorice pa se stoga u tom slučaju ne bi radilo o zabranjenim dodatnim naknadama u smislu navedenog članka 7. točke d) ZSSI-a.

S obzirom na navedeno, nije u suprotnosti s odredbama ZSSI-a da obveznica istovremeno, za vrijeme volonterskog obnašanja dužnosti direktorice trgovačkog društva Križevci energija d.o.o., uz primanje volonterske naknade za njezino obnašanje, obavlja i posao službenice u Upravnom odjelu za gospodarstvo, financije, EU fondove i javnu nabavu Grada Križevaca u smislu redovitog i stalnog zanimanja te da za to prima plaću koju je dužna navesti u imovinskoj kartici.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljica Sandra Vuketić, elektroničkom poštom
2. Objava na internetskoj stranici Povjerenstva
3. Pismohrana